ธนาคารออมสิน จัดของขวัญปีใหม่ เพิ่มรางวัลพิเศษสลากออมสิน 1 ล้านบาท 24 รางวัล
นายวิทัย รัตนากร ผู้อำนวยการธนาคารออมสิน เปิดเผยว่า ธนาคารได้จัดแคมเปญของขวัญปีใหม่ ด้วยการเพิ่มรางวัลสลากออมสินพิเศษ 2 ปี ทั้งแบบใบสลากและสลากออมสินดิจิทัล สำหรับผู้ที่ฝากระหว่างวันที่ 2 ธ.ค.65 - 31 ม.ค.66 โดยเพิ่มเงินรางวัลพิเศษจำนวน 24 รางวัล รางวัลละ 1 ล้านบาท รวมเป็นเงิน 24 ล้านบาท ซึ่งจะทำการออกรางวัล 2 ครั้ง ในวันที่ 30 ธ.ค.65 จำนวน 12 รางวัล และ วันที่ 1 ก.พ.66 อีก 12 รางวัล โดยสลากออมสินพิเศษ 2 ปี (แบบใบสลาก) หน่วยละ 100 บาท ฝากได้ตั้งแต่ 1 หน่วยขึ้นไป ส่วนสลากออมสินดิจิทัล 2 ปี หน่วยละ 100 บาท ฝากขั้นต่ำ 10 หน่วย ทั้งนี้ ผู้ฝากบุคคลธรรมดาไม่ต้องเสียภาษีดอกเบี้ยและเงินรางวัล โดยสามารถฝากได้ 2 ช่องทาง คือ ธนาคารออมสินทุกสาขาทั่วประเทศ และ ผ่านแอปพลิเคชั่น MyMoนอกจากนี้ ธนาคารยังได้เปิดรับฝากเงินประเภท “เงินฝากเผื่อเรียกพิเศษเพื่อการเกษียณ 12 ปี” ซึ่งเป็นเงินฝากระยะยาว ให้ดอกเบี้ยเพิ่มขึ้นเป็นขั้นบันได (Step Up) ตลอดระยะเวลาที่ฝากเงิน เริ่มต้นปีแรกร้อยละ 1.25 ต่อปี สูงสุดในปีที่ 12 = ร้อยละ 9.99 ต่อปี ผู้ฝากเงินจะได้รับดอกเบี้ยทุกปีและดอกเบี้ยได้รับการยกเว้นภาษี รวมถึงสามารถถอนเงินก่อนครบกำหนดได้ เปิดรับฝากเฉพาะบุคคลธรรมดา ขั้นต่ำ 100,000 บาท สูงสุดไม่เกิน 500,000 บาท เปิดให้ลงทะเบียนจองสิทธิ์และระบุสาขาที่ต้องการฝาก ตั้งแต่วันที่ 1-30 ธ.ค.นี้ ที่เว็บไซต์ www.gsb.or.th และ Official Line : GSB Society